En mand blev natten til onsdag reddet i land efter han stødte på grund i sit sejlskib ud for Rønbjerg ved Livø i Limfjorden. Han var på vej fra Struer til Amager. Det oplyser stabsvagten ved Søværnets Operative Kommando (SOK). SOK modtog nødkaldet klokken fire. Manden fortalte, at han var stødt på grund, og at skibet havde slagside. Selv om skibet ikke tog vand ind, så valgte SOK at sende Beredskabet fra Aalborg ud og hjælpe manden på land. - Der var kraftig vind, så vi ville forebygge en eventuel optrapning af situationen, siger stabsvagten. Manden blev bragt sikkert i land. Ifølge Nordjyske.dk er der tale om en 39-årig mand fra Fredensborg. - Han var selvfølgelig lidt chokeret, da han var gået på grund, men han er ved god behold, siger stabsvagten. Beredskabet fra Aalborg forsøgte onsdag nat at kaste anker fra sejlskibet, men uden held. Det er nu op til ejeren at få bugseret skibet væk.

Opsummering:
Et sejlskib stødte natten til onsdag på grund ud for Rønbjerg ved Livø. En mand blev reddet i land.